open-index/open-wikipedia-markdown huggingface dataset:
ჰერპესული ენცეფალიტი

მინი|ჰერპესული ენცეფალიტი. მაგნიტურ-რეზონანსული გამოსახულება T2 რეჟიმში. აღინიშნება პათოლოგიური სიგნალი ძირითადად საფეთქლის წილში.
**ჰერპესული ენცეფალიტი** (ინგ. **HSVE** - **H**erpes **s**implex **v**irus **e**ncephalitis) — ჰერპესის ვირუსით გამოწვეული თავის ტვინის ანთება. კლინიკური გამოვლინებები მოიცავს ცხელებას, თავის ტკივილს, გულისრევას, ღებინებას, ფოკალურ ნევროლოგიურ სიმპტომებს, გულყრას, ცნობიერების დათრგუნვას. ჰერპესის ვირუსი (HSV) არის უჯრედშიდა ობლიგატური ვირუსი, რომელიც სამწვერა ნერვის კვანძში ლატენტურად არსებობს მთელი სიცოცხლის განმავლობაში, თუმცა, იმუნოსუპრესიის, ტრავმის ან რაიმე სხვა მიზეზის გამო შესაძლოა მოხდეს მათი გააქტიურება და ნერვული სისტემის ინფიცირება. მაგნიტურ-რეზონანსულ გამოსახულებაზე აღინიშნება ორმხრივი პათოლოგიური უბნები საფეთქლის წილში, ლიმბურ სისტემასა და კუნძულში (ინსულა). მკურნალობა მოიცავს ანტივირუსულ პრეპარატებსა (მაგ. აციკლოვირი) და სიმპტომურ თერაპიას (მაგ. ანტიკონვულსანტები).

## რესურსები ინტერნეტში 
* Herpes simplex encephalitis - Radiopaedia

კატეგორია:ნერვული სისტემის დაავადებები
რუხი ბორცვის ჰამარტომა

[მინი|ჰიპოთალამუსის ჰამარტომა (შავი ისრები). [მაგნიტურ-რეზონანსული გამოსახულება.]]
**რუხი ბორცვის ჰამარტომა** (ასევე ცნობილი, როგორც **ჰიპოთალამუსის ჰამარტომა**) — ჰიპოთალამუსის ქვედა ნაწილის - რუხი ბორცვის - თანდაყოლილი, კეთილთვისებიანი პათოლოგია. კლინიკური გამოვლინებები მოიცავს გელასტიურ გულყრას (უნებლიე, უმიზეზო სიცილი 2-30 წამის განმავლობაში), მხედველობის დარღვევას, ნაადრევ სქესობრივ მომწიფებას, ქცევით ცვლილებებს. გამომწვევ მიზეზად მიიჩნევა ნეირონული მიგრაციის დარღვევა ემბრიონული განვითარების 35-50 დღეებში. რუხი ბორცვის ჰამარტომა სხვა პათოლოგიებთან უმეტესად არ არის ასოცირებული, თუმცა, აღსანიშნავია, რომ პალისტერ-ჰოლის სინდრომის ერთ-ერთი მახასიათებელი სწორედ ჰიპოთალამუსის ჰამარტომაა. საჭიროების შემთხვევაში შეიძლება სიმპტომური თერაპია ან ჰამარტომის ნეიროქირურგიული რეზექცია (განსაკუთრებით იმ შემთხვევაში, თუ ვლინდება მედიკამენტ-რეზისტენტული ეპილეფსია).

## რესურსები ინტერნეტში 
* Hypothalamic hamartoma - Radiopaedia

კატეგორია:ნერვული სისტემის დაავადებები
არტურ ჩჟუნი

**ართურ რეიმონდ ჩჟუნი** (; დ. 10 იანვარი 1918 – გ. 23 ივნისი 2008) — გაიანის პრეზიდენტი 1970 წლის 17 მარტიდან 1980 წლის 6 ოქტომბრამდე. ის იყო პირველი ეთნიკურად ჩინელი პრეზიდენტი და სახელმწიფოს მეთაური აზიის ფარგლებს გარეთ. ბრიტანული კოლონიური ეპოქის დროს გაიანის დამოუკიდებლობისთვის ბრძოლის ლიდერი, ჩჟუნი დაჯილდოვდა გაიანის უმაღლესი სახელმწიფო ჯილდოთი, ღირსების ორდენით.

## ადრეული ცხოვრება და კარიერა 
ჩჟუნი დაიბადა ჩინურ-გაიანურ ოჯახში სოფელ უინძორ ფორესტში, დასავლეთ სანაპირო დემერარაში, ბრიტანეთის გვინეა; ის იყო ჯოზეფ და ლუსი ჩჟუნების რვა შვილიდან ყველაზე უმცროსი.

## გაიანის პრეზიდენტი 
როდესაც 1970 წელს გაიანა რესპუბლიკად გამოცხადდა, გაიანის ეროვნულმა ასამბლეამ ჩჟუნი პრეზიდენტად აირჩია, რითაც იგი გაიანის პირველი პრეზიდენტი გახდა; მან პოსტი 1970 წლის 17 მარტს დაიკავა. როგორც პრეზიდენტი, ართურ ჩჟუნი იყო გაიანის შეიარაღებული ძალების მთავარსარდალი და გაიანის ორდენების კანცლერი. ათი წლის შემდეგ, კონსტიტუციურმა რევიზიამ პრეზიდენტის პოსტი აღმასრულებელ თანამდებობად გარდაქმნა და 1980 წლის 6 ოქტომბერს ჩჟუნი პრეზიდენტის პოსტზე ბურნჰემმა შეცვალა. მისი პრეზიდენტობის დროს, ეს პოსტი წარმოადგენდა სახელმწიფოს ცერემონიულ მეთაურს გაიანის გენერალ-გუბერნატორის უფლებამოსილებებით, ხოლო მთავრობის მეთაური იყო პრემიერ-მინისტრი ფორბს ბურნჰემი.

მისი პრეზიდენტობის პერიოდში, 1972 წლის 27 ივნისს, გაიანამ დაამყარა ოფიციალური დიპლომატიური ურთიერთობები ჩინეთთან, რითაც გაიანა გახდა პირველი ინგლისურენოვანი კარიბის ქვეყანა, რომელმაც დიპლომატიური კავშირი დაამყარა ჩინეთის სახალხო რესპუბლიკასთან. 1977 წელს გაიანის პრეზიდენტი ჩჟუნი ეწვია ჩინეთს და შეხვდა ოფიციალურ პირებსა და ელჩებს.

## გარდაცვალება 
ჩჟუნი 90 წლის ასაკში გარდაიცვალა 2008 წლის 23 ივნისს

## მემკვიდრეობა 
2015 წელს გამოცხადდა, რომ გაიანის საერთაშორისო საკონფერენციო ცენტრს (GICC) პრეზიდენტ ართურ ჩჟუნის პატივსაცემად ეწოდებოდა „ართურ ჩჟუნის საკონფერენციო ცენტრი“. ახლად არჩეულმა პრეზიდენტმა დევიდ გრეინჯერმა განაცხადა: „მსურს, რომ ამ ქვეყნის პირველი პრეზიდენტი ახსოვდეთ. ... წელს რესპუბლიკად გახდომის 45-ე წლისთავია და ბატონი ჩჟუნი იყო პირველი ჩინური წარმოშობის ადამიანი, რომელიც პრეზიდენტი იყო არააზიურ ქვეყანაში, და ეს იყო ისტორიული მომენტი“. სარეაბილიტაციო სამუშაოების შემდეგ, ართურ ჩჟუნის საკონფერენციო ცენტრი გამოყენებას 2018 წლის ივნისში დაბრუნდა.

## რესურსები ინტერნეტში
* Article on Arthur Chung in *Kaieteur News*

## სქოლიო
კატეგორია:დაბადებული 1918
კატეგორია:დაბადებული 10 იანვარი
კატეგორია:გარდაცვლილი 2008
კატეგორია:გარდაცვლილი 23 ივნისი
კატეგორია:გაიანის პრეზიდენტები
კრისტოფ სოგლო

**კრისტოფ სოგლო** (დ. 28 ივნისი, 1909 — გ. 7 ოქტომბერი, 1983) — ბენინის სამხედრო ოფიცერი და პოლიტიკური ლიდერი.

## ადრეული ცხოვრება
კრისტოფ სოგლო დაიბადა 1909 წლის 28 ივნისს ქალაქ აბომეიში, ბენინში, გავლენიანი წარმოშობის ოჯახში.

## სამხედრო კარიერა
1931 წელს სოგლო ნებაყოფლობით ჩაირიცხა საფრანგეთის არმიაში. იგი იბრძოდა მეორე მსოფლიო ომის დროს, მსახურობდა მაროკოში და მონაწილეობდა მოკავშირეთა დესანტის გადასხმაში კორსიკაზე, ელბასა და სამხრეთ საფრანგეთში. ომის დასასრულს მას ლეიტენანტის წოდება მიენიჭა და საფრანგეთის კოლონიური არმიის შტაბის ოფიცრად დაინიშნა. 1947 წელს იგი საფრანგეთის ზღვისიქითა ტერიტორიების სამინისტროში სამხედრო მრჩევლად მიავლინეს. 1950 წლის 1 იანვარს კაპიტნის წოდების მიღების შემდეგ, იგი გაგზავნეს ფრანგულ ინდოჩინეთში, სადაც მონაწილეობდა ინდოჩინეთის პირველ ომში. 1956 წელს, ომის დროს გაწეული სამსახურისთვის, იგი დაჯილდოვდა სამხედრო ჯვრით. იქ ყოფნისას მან გაიცნო ფრანგულ-ვიეტნამური წარმოშობის ქალი, რომელზეც მოგვიანებით დაქორწინდა. მანამდე სოგლოს მთავრობისადმი ერთგულება ჰქონდა გამოცხადებული. მან ეროვნული ასამბლეა დაითხოვა და ჩამოაყალიბა დროებითი მთავრობა, რომლის თავმჯდომარე თავად იყო. მთავრობის რეორგანიზაციის შემდეგ, 1964 წლის 25 იანვარს, მან დათმო ძალაუფლება და პრეზიდენტის თანამდებობის დაკავების საშუალება ყოფილ პრემიერ-მინისტრ სურუ-მიგან აპიტის მისცა. მალევე, აპიტისა და სხვა პოლიტიკურ ლიდერებს შორის პოლიტიკური კურსის გამო მწვავე დაპირისპირება დაიწყო. მას შემდეგ, რაც სოგლომ არაერთხელ მოუწოდა სხვადასხვა პოლიტიკურ ძალებს დიალოგისკენ, 1965 წლის 27 ნოემბერს მან კვლავ დაამხო მთავრობა. იგი ბენინის პრეზიდენტის თანამდებობას სამხედრო მმართველობის პირობებში 1967 წლის 17 დეკემბრამდე იკავებდა, ვიდრე მას ახალგაზრდა არმიის ოფიცერთა ჯგუფი ჩამოაგდებდა. ამის შემდეგ სოგლო პოლიტიკიდან წავიდა. იგი 1983 წლის 7 ოქტომბერს, 74 წლის ასაკში გარდაიცვალა.

## იხილეთ აგრეთვე
*ბენინის პრეზიდენტი

## ლიტერატურა
* 
* .

## სქოლიო
კატეგორია:დაბადებული 28 ივნისი
კატეგორია:დაბადებული 1909
კატეგორია:გარდაცვლილი 7 ოქტომბერი
კატეგორია:გარდაცვლილი 1983
კატეგორია:ბენინის პრეზიდენტები
კატეგორია:ბენინელი პოლიტიკოსები
კატეგორია:ლიდერები რომლებმაც ძალაუფლება ხელში აიღეს პუტჩით
ლიპოიდური პროტეინოზი

მინი|ლიპოიდური პროტეინოზის მქონე პაციენტის პათოლოგიური, გასქელებული კანი.
მინი|ლიპოიდური პროტეინოზის მქონე პაციენტის თავის ტვინის კომპიუტერული ტომოგრაფია. აღინიშნება დაავადებისათვის დამახასიათებელი მძიმეს ფორმის (",") მეზიალური საფეთქლის წილის კალციფიკაციები და ამიგდალას დეგენერაცია.
**ლიპოიდური პროტეინოზი** (ასევე ცნობილი, როგორც **ურბახ-ვიტეს დაავადება**) — ცენტრალური ნერვული სისტემის, ზედა სასუნთქი გზებისა და კანის გენეტიკური დაავადება. გამომწვევი მიზეზია აუტოსომურ-რეცესიული მუტაცია ECM1 გენში, რომლის პროდუქტია ცილა (უჯრედშორისი მატრიქსის ცილა 1), რომელიც უზრუნველყოფს უჯრედშორისი მატრიქსის სიმყარესა და უჯრედთა ადჰეზიისა და მიგრაციის უნარს. შედეგად, ბაზალური მემბრანა და უჯრედშორისი მატრიქსი ხდება სუსტი და არასტაბილური, ადგილი აქვს ჰიალინის დაგროვება აღნიშნულ სტრუქტურებთან. უცნობია, რატომ ზიანდება მხოლოდ რამდენიმე ორგანოთა სისტემა განსაკუთრებით.

## კლინიკური გამოვლინებები 
### ცენტრალურ ნერვულ სისტემასთან დაკავშირებული 
ცენტრალურ ნერვულ სისტემასთან დაკავშირებული კლინიკური გამოვლინებებია: მეხსიერების დაქვეითება (მეზიალური საფეთქლის წილის კალციფიკაციისა და ამიგდალას ორმხრივი დეგენერაციის გამო), საფეთქლის წილის ეპილეფსია, შიშის ემოციის გაქრობა, ჰალუცინაციები, დეპრესია.

### **კანთან დაკავშირებული** 
კანთან დაკავშირებული კლინიკური გამოვლინებებია: მიდრეკილება ტრავმისადმი, იმპეტიგო, კანის გასქელება, პაპულები, კვანძები, ალოპეცია.

### ზედა სასუნთქ გზასთან დაკავშირებული 
ზედა სასუნთქ გზასთან დაკავშირებული კლინიკური გამოვლინებებია: ჩახლეჩილი ხმით (დისფონიური) ტირილი, გამოწვეული მბგერავი იოგების გამაგრებით, პირის ღრუს ლორწოვანის თეთრი შეფერილობა, დისფონია, მიდრეკილება ზედა სასუნთქი გზის ინფექციებისადმი.

## რესურსები ინტერნეტში 
* Urbach-Wiethe disease - Radiopaedia

კატეგორია:ნერვული სისტემის დაავადებები
კუნთ-თვალ-ტვინის დაავადება

მინი|კუნთ-თვალ-ტვინის დაავადების მქონე 1 წლის პაციენტის მაგნიტურ-რეზონანსული გამოსახულება T1 რეჟიმში. აღინიშნება გამჭვირვალე ძგიდის აპლაზია, ჰიდროცეფალია, კორძიანი სხეულის დისგენეზია, ქერქქვეშა კისტები, პოლიმიკროგირია, ზომაში გაზრდილი და შერწყმული ოთხგორაკი, ხიდის ჰიპოპლაზია.
**კუნთ-თვალ-ტვინის დაავადება** (ასევე ცნობილი, როგორც **თანდაყოლილი კუნთოვანი დისტროფია-დისტროგლიკანოპათია თავის ტვინისა და თვალის ანომალიებით A3** - **MDDGA3**) — თანდაყოლილი, გენეტიკური, დეგენერაციული დაავადება, რომელიც აზიანებს ცენტრალურ ნერვულ სისტემას, კუნთოვან სისტემასა და თვალს. გამომწვევი მიზეზია POMGnT1 გენის აუტოსომურ-რეცესიული მუტაცია, რის შედეგადაც ირღვევა კუნთოვანი და ნერვული უჯრედების უნარი, მოახდინონ ადჰეზია უჯრედშორის მატრიქსზე. რადიოლოგიურ კვლევებზე (მაგნიტურ-რეზონანსული გამოსახულება, კომპიუტერული ტომოგრაფია) აღინიშნება გამჭვირვალე ძგიდის აპლაზია, ჰიდროცეფალია, კორძიანი სხეულის დისგენეზია, ქერქქვეშა კისტები, პოლიმიკროგირია/აგირია, ზომაში გაზრდილი და შერწყმული ოთხგორაკი, ხიდის ჰიპოპლაზია, ნათხემის ჭიის ჰიპოპლაზია. გარდა ამისა, პაციენტს აღენიშნება კუნთოვანი დისტროფიები და თვალის ანომალიები.

## რესურსები ინტერნეტში 
* Muscle-eye-brain disease - Radiopaedia

კატეგორია:ნერვული სისტემის დაავადებები
ასუის პროვინცია

**ასუის პროვინცია** () ― დომინიკელთა რესპუბლიკის 32 პროვინციიდან ერთ-ერთი. იყოფა 10 მუნიციპალიტეტად (როგორც სანტიაგოს პროვინცია). პროვინციის დედაქალაქია ასუა-დე-კომპოსტელა. ჩრდილო-აღმოსავლეთიდან ლა-ვეგის პროვინცია ესაზღვრება, აღმოსავლეთიდან ― სან-ხოსე-დე-ოკოა და პერავია, დასავლეთიდან ― ბრაონა და ბაორუკო, ხოლო ჩრდილო-დასავლეთიდან ― სან-ხუანი. პროვინციის სამხრეთით კარიბის ზღვაა გაშლილი. ცნობილია მრავალფეროვანი გეოგრაფიითა და კლიმატით. პროვინციის სამხრეთ ნაწილში არიდული კლიმატია, რაც კარიბის ზღვის სხვა ნაწილებში არსებული ტროპიკული ტიპისგან განსხვავდება.

## იხილეთ აგრეთვე
*დომინიკელთა რესპუბლიკის პროვინციები

## რესურსები ინტერნეტში
*  Oficina Nacional de Estadística, Statistics Portal of the Dominican Republic
*  Oficina Nacional de Estadística, Maps with administrative division of the provinces of the Dominican Republic, downloadable in PDF format

## სქოლიო
კატეგორია:ასუის პროვინცია
კატეგორია:დომინიკელთა რესპუბლიკის პროვინციები
კატეგორია:1844 წელს დაარსებული ქვეყნები და ტერიტორიები
პოლიმორფული დაბალი სტადიის ნეიროეპითელური სიმსივნე ახალგაზრდებში

მინი|პოლიმორფული დაბალი სტადიის ნეიროეპითელური სიმსივნე ახალგაზრდებში. კომპიუტერული ტომოგრაფია. აღინიშნება დიდი ზომის პათოლოგიური მასა მარჯვენა საფეთქლის წილში კალციფიკაციებითა და გარშემო შეშუპებით.
**პოლიმორფული დაბალი სტადიის ნეიროეპითელური სიმსივნე ახალგაზრდებში** (ინგ. **PLNTY** - **P**olymorphous **l**ow-grade **n**euroepithelial **t**umor of the **y**oung) — ბავშვებისა და ახალგაზრდების ეპილეპტოგენური სიმსივნე. PLNTY წარმოიქმნება ნეიროეპითელური უჯრედებისგან (ნერვული ღეროვანი უჯრედები) და გამომწვევი მიზეზია მუტაცია BRAF გენში ან FGFR2/FGFR3 გენების შერწყმა (ფუჟენი). უმეტესად მდებარეობს საფეთქლის წილში და ახასიათებს კალციფიკაციები. ძირითად კლინიკურ გამოვლინებას წარმოადგენსმედიკამენტ-რეზისტენტული ეპილეფსია.

## რესურსები ინტერნეტში 
* Polymorphous low grade neuroepithelial tumor of the young - Radiopaedia
კატეგორია:ნერვული სისტემის დაავადებები
ხოსე ილარიო ლოპესი

**ხოსე ილარიო ლოპეს ვალდესი** (დ. 18 თებერვალი, 1798, პოპაიანი, კაუკა – გ. 27 ნოემბერი, 1869, კამპოალეგრე, უილა) — ახალი გრანადის პოლიტიკოსი, სამხედრო ოფიცერი და ახალი გრანადის რესპუბლიკის პრეზიდენტი 1849-დან 1853 წლამდე.

## ბიოგრაფიული მონაცემები
ხოსე კასიმირო ლოპესისა და რაფაელა ვალდესის შვილმა, ხოსე ილარიომ, მიიღო დაწყებითი განათლება პოპაიანის სემინარიაში მეცნიერის, ხოსე ფელიქს დე რესტრეპოს ზედამხედველობის ქვეშ. 14 წლის ასაკში მან დაასრულა განათლების მიღება და შეუერთდა რევოლუციურ არმიას.  1859 წლის სამოქალაქო ომის დროს, ლოპესი ჩაირიცხა „რადიკალური ლიბერალების არმიაში“, რომლებიც იცავდნენ ფედერაციას და შტატების ავტონომიას. ლოპესი აირჩიეს ტოლიმას პრეზიდენტად. 
1865 წელს ლოპესი დასახელდა კანდიდატად, რომელიც გაერთიანებულ კოლუმბიას ჩაუდგებოდა სათავეში. ხოსე ილარიო დაამარცხა პრეზიდენტმა ტომას სიპრიანო დე მოსკერამ. მოგვიანებით ლოპესი დაინიშნა არმიის უფროსად სანტოს აკოსტას ახალი დროებითი მთავრობის მიერ. ამის შემდეგ იგი წავიდა პოლიტიკიდან და დაბრუნდა თავის ფერმაში, სადაც ცხოვრობდა გარდაცვალებამდე.

## რესურსები ინტერნეტში
* Presidencia de Colombia; José Hilario López

## სქოლიო
კატეგორია:დაბადებული 18 თებერვალი
კატეგორია:დაბადებული 1798
კატეგორია:გარდაცვლილი 27 ნოემბერი
კატეგორია:გარდაცვლილი 1869
კატეგორია:კოლუმბიელები
კატეგორია:პრეზიდენტები
კატეგორია:პოლიტიკოსები სამხრეთ ამერიკის ქვეყნებში
ბარაონის პროვინცია

**ბარაონის პროვინცია** () ― დომინიკელთა რესპუბლიკის 32 პროვინციიდან ერთ-ერთი. მდებარეობს ქვეყნის სამხრეტთ-დასავლეთ რეგიონში. იყოფა 11 მუნიციპალიტეტად. პროვინციის დედაქალაქია ბარაონა. პროვინციის სამხრეთ-დასავლეთით პედერნალესის პროვინცია მდებარეობს, ჩრდილოეთით ― ბაორუკო და ინდეპენდენსია, ხოლო აღმოსავლეთით ― ასუა. ბარაონის სამხრეთით კარიბის ზღვაა გაშლილი. 

## იხილეთ აგრეთვე
*დომინიკელთა რესპუბლიკის პროვინციები

## რესურსები ინტერნეტში
*  Information on the Barahona province and the Southwest region of the Dominican Republic
*  Oficina Nacional de Estadística, Statistics Portal of the Dominican Republic
*  Oficina Nacional de Estadística, Maps with administrative division of the provinces of the Dominican Republic, downloadable in PDF format

## სქოლიო
კატეგორია:ბარაონის პროვინცია
კატეგორია:დომინიკელთა რესპუბლიკის პროვინციები
რასმუსენის ენცეფალიტი

[მინი|რასმუსენის ენცეფალიტის მქონე პაციენტის თავის ტვინის [მაგნიტურ-რეზონანსული გამოსახულება T2 რეჟიმში. აღინიშნება მარცხენა ჰემისფეროს ატროფია, პათოლოგიური უბნები თეთრ ნივთიერებაში და გვერდითი პარკუჭის გაფართოება.]]
**რასმუსენის ენცეფალიტი** (ასევე ცნობილი, როგორც **რასმუსენის სინდრომი** ან **ქრონიკული ფოკალური ენცეფალიტი**) — თავის ტვინის ცალმხრივი ქრონიკული ანთებითი დაავადება, რომლის გამომწვევი მიზეზი უცნობია. რასმუსენის ენცეფალიტის დროს ვითარდება თავის ტვინის ღრუბლისებრი დეგენერაცია, ქერქის ცალმხრივი ატროფია და, შესაბამისად, პარკუჭების გაფართოება. სავარაუდო გამომწვევ მიზეზად მიიჩნევა ვირუსული აგენტი ან აუტო-ანტისხეულები. კლინიკური გამოვლინებებია გულყრა, ფოკალური ნევროლოგიური დეფიციტები, ჰემიპარეზი (სხეულის ერთი ნახევრის სისუსტე), მხედველობის დარღვევები. მკურნალობა მოიცავს სიმპტომურ თერაპიას (მაგ. ანტიკონვულსანტები), ჰემისფერექტომიას, მწვავე სტადიებში კი - იმუნოსუპრესიას.

## რესურსები ინტერნეტში 
* Rasmussen encephalitis - Radiopaedia

კატეგორია:ნერვული სისტემის დაავადებები
მიქსოიდური გლიონეირონული სიმსივნე

მინი|მიქსოიდური გლიონეირონული სიმსივნე. მაგნიტურ-რეზონანსული გამოსახულება T1 რეჟიმში.
**მიქსოიდური გლიონეირონული სიმსივნე** (ინგ. **MGT** - **M**yxoid **g**lioneuronal **t**umor) — თავის ტვინის იშვიათი და კეთილთვისებიანი სიმსივნე. MGT უმეტესად მოიცავს გამჭვირვალე ძგიდეს, კორძიან სხეულს, კორძქვეშა მიდამოს, პერივენტრიკულურ თეთრ ნივთიერებასა და ძგიდის ბირთვს (ინგ. Septal nuclei). კლინიკური გამოვლინებები მოიცავს თავის ტკივილს, გულყრას, პიროვნების ცვლილებას, გულისრევას, ღებინებას. ჰისტოლოგიურად მიქსოიდური გლიონეირონული სიმსივნე შეიცავს როგორც გლიურ (ოლიგოდენდროციტების მსგავს), ისე ნეირონულ კომპონენტს. საჭიროების შემთხვევაში შეიძლება პათოლოგიური მასის ნეიროქირურგიული რეზექცია ან რადიო/ქიმიოთერაპიის ჩატარება.

## რესურსები ინტერნეტში 
* Myxoid glioneuronal tumor - Radiopaedia

კატეგორია:ნერვული სისტემის დაავადებები
არაკეტოზური ჰიპერგლიკემიური ჰემიქორეა

მინი|არაკეტოზური ჰიპერგლიკემიური ჰემიქორეას მქონე პაციენტი. მაგნიტურ-რეზონანსული გამოსახულება T1 რეჟიმში. აღინიშნება ჰიპერინტენსიური (ნათელი) კუდიანი ბირთვი, ჩენჩო და გამჭვირვალე/მკრთალი სფერო.
**არაკეტოზური ჰიპერგლიკემიური ჰემიქორეა** (ასევე ცნობილი, როგორც **დიაბეტური სტრიატოპათია** ან **ქორეა, ჰიპერგლიკემია, ბაზალური განგლია (C-H-BG) სინდრომი**) — არაკეტოზური ჰიპერგლიკემიის ნევროლოგიური გართულება. კლინიკური გამოვლინებები მოიცავს უმეტესად (90%) ცალმხრივ ქორეას - ჩვეულებრივ, ზედა და ქვედა კიდურების, იშვიათად - სახის. დაავადების განვითარების ზუსტი პათოფიზიოლოგია უცნობია. მაგნიტურ-რეზონანსული გამოსახულების T1 რეჟიმზე აღინიშნება ჰიპერინტენსიური (ნათელი) ზოლიანი სხეული (კუდიანი ბირთვი, ჩენჩო) და მკრთალი სფერო. მკურნალობა მოიცავს გლუკოზის დონის დარეგულირებას სისხლში, რის შემდეგაც სიმპტომები ქრება, თუმცა, ზოგიერთ შემთხვევაში საჭირო ხდება ჰალოპერიდოლის დანიშვნა (ანტიფსიქოზური მედიკამენტი ქორეას მოსახსნელად).

## რესურსები ინტერნეტში 
* Non-ketotic hyperglycemic hemichorea - Radiopaedia

კატეგორია:ნერვული სისტემის დაავადებები
ტუმეფაქტიური დემიელინაცია

მინი|ტუმეფაქტიური დემიელინაცია. მაგნიტურ-რეზონანსული გამოსახულება T1 რეჟიმში, კონტრასტით. აღინიშნება პათოლოგიური კერა ნათელი რკალით პერიფერიულად.
**ტუმეფაქტიური დემიელინაცია** (ინგ. **TDL** - **T**umefactive **d**emyelinating **l**esion) — ცენტრალური ნერვული სისტემის დემიელინაციის ლოკალურად აგრესიული ფორმა, რის შედეგადაც ვითარდება 2 სმ-ზე დიდი ზომის კენტი (ზოგჯერ - რამდენიმე) დაზიანების კერა, რომელიც წააგავს პათოლოგიურ ქსოვილოვან წარმონაქმნს - ნეოპლაზიას. კლინიკური გამოვლინებები მოიცავს გულყრას, ფოკალურ ნევროლოგიურ სიმპტომებს, აფაზიას.  გამომწვევი მიზეზი შეიძლება იყოს გაფანტული სკლეროზი, ნეირო-ბეხჩეტის დაავადება, MOGAD, ნეიროსარკოიდოზი, ნეიროსიფილისი, ლიმფომა და სხვა ანთებით მიმდინარე დაავადებები. კონტრასტულ მაგნიტურ-რეზონანსულ გამოსახულებაზე ტუმეფაქტიური დემიელინაციის კერა ხასიათდება ჰიპერინტენსიური (ნათელი) რგოლით პერიფერიულად, ვინაიდან დემიელინაცია ააქტიურებს ანთებით პროცესს, რაც ზრდის სისხლძარღვთა განვლადობას და კონტრასტი ხვდება უჯრედშორის სივრცეში.

## რესურსები ინტერნეტში 
* Anterior choroidal artery syndrome - Radiopaedia

კატეგორია:ნერვული სისტემის დაავადებები
ხუან პაბლო როხასი

**ხუან პაბლო როხას პაული** (დ.26 ნოემბერი 1826      − გ.22 ივლისი) — 1905 ვენესუელის პრეზიდენტი 1888 წლიდან 1890 წლამდე. პაბლო როხასი ბოლო 50 წლის განმავლობაში პირველი სამოქალაქო პრეზიდენტი იყო, რომელიც არჩეულ იქნა კონსტიტუციური პროცედურებით და ერთადერთი, რომელმაც შეძლო თავისი ვადის ჯეროვნად დასრულება მომდევნო 74 წლის განმავლობაში.

## ბიოგრაფია
*ფინანსთა მინისტრი 1879 წლიდან 1884 წლამდე და 1887 წელს.

როხასმა პრეზიდენტობა გადაიბარა ერმოხენეს ლოპესისგან, რომელიც დროებითი პრეზიდენტის მოვალეობას ასრულებდა მას შემდეგ, რაც ანტონიო გუსმანმა (რომელიც სამჯერ იყო პრეზიდენტი) საბოლოოდ დატოვა პოსტი. როხასი ცდილობდა იმ დროს ერთმანეთთან დაპირისპირებული გუსმანისა და ხოაკინ კრესპოს მიმდევრების შერიგებას.

როხასის ადმინისტრაციის დროს დედაქალაქსა და ვენესუელის სხვა რეგიონებში გუსმანის წინააღმდეგ ძალადობრივი დემონსტრაციები გაიმართა. ამ მოვლენებმა გამოიწვია როხასის ადმინისტრაციის გაწყვეტა გუსმანთან, რომელიც ქვეყნის არაპირდაპირ მართვას პარიზიდან ცდილობდა. 

როხასის ადმინისტრაციას მოუხდა კრესპოს მიერ ორგანიზებულ აჯანყებასთან გამკლავება. აჯანყების ჩახშობის შემდეგ კრესპო იძულებული გახდა ემიგრაციაში წასულიყო.

გუსმანის ანტიკლერიკალურ პოლიტიკასთან დაპირისპირებით, როხასმა ქვეყანაში ფრანგი მონაზვნები ჩამოიყვანა, ხელი შეუწყო კონგრეგაციების ჩამოყალიბებას, ასევე ააშენა და განაახლა მრავალი რელიგიური ნაგებობა. როხასმა გასცა ნებართვა საბუნებისმეტყველო ფაკულტეტების, ეკლესიების და ეროვნული სკოლების შექმნაზე მარაკაიბოსა და ბარკისიმეტოში. 

მან გახსნა წყალქვეშა კაბელი ლა-გუაირას, ანტილის კუნძულებსა და ევროპას შორის, ასევე მხატვარ მარტინ ტოვარ ი ტოვარის ნამუშევრები ეროვნული კაპიტოლიუმის ელიფსურ დარბაზში (Salón Elíptico). მისი მმართველობის პერიოდში გამოიცა გენერალ მანუელ ლანდაეტა როსალესის წიგნი „ვენესუელის დიდი გეოგრაფიული, ისტორიული და სტატისტიკური კრებული“. 1888 წელს როხასმა დააარსა ისტორიის ეროვნული აკადემია.

მისი პრეზიდენტობის ორი წელი აღინიშნა ეკონომიკური აღმავლობით, რაც მან საჯარო სამუშაოებში ინვესტირებისთვის გამოიყენა. პრეზიდენტობის შემდეგ იგი კვლავ იყო ფინანსთა მინისტრი 1899 წელს.

იგი გარდაიცვალა კარაკასში 1905 წელს, 78 წლის ასაკში.

## პირადი ცხოვრება
ხუან პაბლო როხას პაული დაქორწინებული იყო მარია ხოსეფა დე ლა კონსეპსიონ ბაესზე, რომელიც 1888 წლიდან 1890 წლამდე ვენესუელას პირველი ლედი იყო.
მინი|მარცხნივ|მარია ხოსეფა დე ლა კონსეპსიონ ბაესი
## რესურსები ინტერნეტში
*"J.P. Rojas Paul (Biography in Spanish) by Edgar C. Otálvora"
## სქოლიო
კატეგორია:დაბადებული 1826
კატეგორია:დაბადებული 26 ნოემბერი
კატეგორია:გარდაცვლილი 1905
კატეგორია:გარდაცვლილი 22 ივლისი
კატეგორია:ვენესუელის პრეზიდენტები
კატეგორია:XX საუკუნის პოლიტიკოსები
საყვირი (მრავალმნიშვნელოვანი)

**საყვირი** შეიძლება აღნიშნავდეს:

*საყვირი – მაღალი რეგისტრის საორკესტრო და სოლო სასულე მუსიკალური საკრავი;
*საყვირი – ყოველდღიური პოლიტიკური და სალიტერატურო გაზეთი.
საისრე ჩანართი

thumb|ორი მიმდევრობით განლაგებული ჩანართი
**საისრე ჩანართი** — რკინიგზის ორი ლიანდაგის შეერთება ისრული გადამყვანების გამოყენებით (რომელზეც მოძრავ შემადგენლობას შეუძლია *გაიაროს* ერთი ლიანდაგიდან მეორეზე). ჩანართი — რკინიგზის სადგურის სალიანდაგო განვითარების ტიპიური ელემენტია.

კონსტრუქციის მიხედვით ჩანართები იყოფა *ერთმაგ* და*ორმაგ გადაჯვარედინებულად*.

ერთმაგი ჩანართი შედგება ორი ისრული გადამყვანისგან და მათი შემაერთებელი ლიანდაგისგან.
thumb|ორმაგი გადაჯვარედინებული ჩანართი
ორმაგი გადაჯვარედინებული ჩანართი შედგება ოთხი ისრული და ყრუ გადამყვანისგან, შემაერთებელი ლიანდაგებისგან და არის ორი ურთიერთსაწინააღმდეგო მიმართულების ჩანართის გაერთიანება, რომლებიც სივრცეშია გაერთიანებული.

## *ქერქოვანი* და *ქერქისსაწინააღმდეგო* ჩანართები 
ისევე, როგორც ისრული გადამყვანებისთვის, ჩანართზე განასხვავებენ *ქერქოვან* და *ქერქისსაწინააღმდეგო* მიმართულების მოძრაობას: ქერქისსაწინააღმდეგო ჩანართზე მოძრავი შემადგენლობა შეიძლება გადაიხაროს, ხოლო ქერქოვანზე — არა. ორლიანდაგიან უბანზე მარჯვენა მხრივი მოძრაობის დროს ქერქოვან ჩანართს გეგმაში აქვს „И“ ასოს ფორმა, ხოლო ქერქისსაწინააღმდეგოს — ასო „N“-ის (მარცხენა მხრივი მოძრაობისას, შესაბამისად, პირიქით).

ქერქისსაწინააღმდეგო ჩანართები წარმოადგენენ მატარებელთა ლიანდაგიდან ამოვარდნის პოტენციურ ხიფათს ან მათ შეჯახებას უწესივრობისას (მაგალითად, ქერქისსაწინააღმდეგო ისრის გაჭრა). ლიანდაგიდან ამოვარდნა ვაგონის შემდგომი შემობრუნებით ლიანდაგის გარდი გარდმო ერთ-ერთ ფაქტორად იქცა, რომელმაც გაამწვავა სიტუაცია ეშედესთან სარკინიგზო კატასტროფისას. ქერქისსაწინააღმდეგო ჩანართზე ასევე არასწორად გადაყვანილი ისრის გამო მოხდა ავარია კუპავნას სადგურზე. ამიტომ ორლიანდაგიან უბნებზე ქერქისსაწინააღმდეგო ჩანართების რაოდენობა ცდილობენ დაიყვანონ მინიმუმამდე, ხოლო მათი ადგილმდებარეობა საფუძვლიანად ირჩევა.

## იხილეთ აგრეთვე
* საისრე ქუჩა

## რესურსები ინტერნეტში
* Путевой съезд // Энциклопедия железных дорог.

კატეგორია:სალიანდაგო მეურნეობა
უნგრული ღვინო

**უნგრული ღვინო** — უნგრეთში წარმოებული ღვინო. უნგრეთში ვენახის ფართობები შეადგენს დაახლოებით 58 ათას ჰექტარს. უნგრეთი წელიწადში საშუალოდ 2,7 მილიონ ჰექტოლიტრს ღვინოს აწარმოებს. უნგრეთს ღვინის 22 რეგიონი აქვს.
## უნგრეთის ღვინის რეგიონები
### ტოკაი
ტოკაის უნგრეთის მევენახეობა-მეღვინეობის მთავარი რეგიონია. ტოკაი-ჰედიალია უნგრეთისა და სლოვაკეთის ერთობლივი მეღვინეობის რეგიონია, რომელიც იუნესკოს მიერ დაცული მსოფლიო მემკვიდრეობაა. მდებარეობს მდინარე ტისის დაბლობზე, სამხრეთისკენ მიქცეულ ფიქალიან ფერდობებზე. ხასიათდება ზომიერი ნალექებით, ქვიშა-თიხნარი ნიადაგებით, ხანგრძლივი და თბილი შემოდგომით. ყურძენი აქ კარგად მწიფდება და ჩამიჩდება კიდეც. რეგიონში აწარმოებენ ოქროსფერ მაღალხარისხოვან ლიქიორის ტიპის ღვინოებს, რომელიც ცნობილია ტოკაის სახელწოდებით. მაღალი ფასი აქვს დაჩამიჩებული მარცვლის წვენ „ასცუს“. ძირითადი ჯიშებია ფურმინტი, ჰარსლაველიუ და მუსკატი.

### ბადაჩონი
ბადაჩონის რაიონის ვენახები გაშენებულია დოლომიტიანი კირით მდიდარ, ასევე ვულკანური წარმოშობის ბაზალტით მდიდარ ნიადაგებზე. რაიონში აწარმოებენ მაგარ, ექსტრაქტულ, ძარღვიან ღვინოებს, რომლებიც უნგრეთის საუკეთესო თეთრ მშრალ ღვინოებად მიიჩნევა. ამავე რაიონში აწარმოებენ ტკბილ ღვინოებს. გავრცელებული ჯიშებია ველშრისლინგი, შტაინშილერი, ცოლდფეერი.
### ვილანი
ვილანის რაიონი უნგრეთის სამხრეთ ნაწილში მდებარეობს. ამზადებენ მასობრივ, წითლად შეფერილ ღვინოებს კადარკას და პორტუგიზერის ჯიშისგან.
### სექსარდი
სექსარდის რაიონი იძლევა უნგრეთის ცნობილ წითელ ღვინოებს, რომლებიც ხასიათდებიან მუქი ფერით და სიმაგრით. ასევე აყენებენ ტკბილ და მაგარ ღვინოებს. ამ რაიონის მთავარი ჯიშია კადარკა, რომელსაც ვენაზების 70% უკავია.

## ლიტერატურა
*

კატეგორია:უნგრეთის ეკონომიკა
კატეგორია:უნგრული სამზარეულო
კატეგორია:ღვინო ქვეყნების მიხედვით
ფონ-ჰიპელ ლინდაუს დაავადება

[მინი|ფონ-ჰიპელ-ლინდაუს დაავადებისათვის დამახასიათებელი ჰემანგიობლასტომების სავარაუდო მდებარეობები (შავი წერტილები). მრავლობითი ჰემანგიობლასტომების [მაგნიტურ-რეზონანსული გამოსახულება|მაგნიტურ-რეზონანსული გამოსახულებები (B, C, D).]]
**ფონ-ჰიპელ ლინდაუს დაავადება** (ასევე ცნობილი, როგორც **ფონ-ჰიპელ ლინდაუს სინდრომი**) — გენეტიკური მულტისისტემური დაავადება, რა დროსაც ზიანდება ცენტრალური ნერვული სისტემა, ენდოკრინული სისტემა  და შარდ-სასქესო სისტემა. გამომწვევი მიზეზია მუტაცია VHL გენში, რომელიც უზრუნველყოფს უჯრედთა ზრდისა და გაყოფის კონტროლს. VHL-ის მქონე პაციენტებს აღენიშნებათ მრავლობითი ჰემანგიობლასტომები ქალას უკანა ფოსოში, ზურგის ტვინსა და ბადურაში, ენდოლიმფის პარკის სიმსივნე, ფეოქრომოციტომა, პანკრეასის, თირკმლისა და ეპიდიდიმისის პათოლოგიები. ძირითადი კლინიკური გამოვლინებები დაკავშირებულია ჰემანგიობლასტომებთან და მოიცავს თავის ტკივილს, ღებინებას, ატაქსიას, მოტორულ, სენსორულ და მხედველობის დარღვევებს.

## რესურსები ინტერნეტში 
* Von Hippel-Lindau disease - Radiopaedia

კატეგორია:ნერვული სისტემის დაავადებები
ვალერის დეგენერაცია

მინი|მაგნიტურ-რეზონანსული გამოსახულება T2 რეჟიმში. აღინიშნება შუბლისა და თხემის ქერქის ატროფია და შესაბამისი თეთრი ნივთიერების ტრაქტების დეგენერაცია (ყვითელი ისრები).
**ვალერის დეგენერაცია** (ასევე ცნობილი, როგორც **ვალერიული დეგენერაცია**) — ნერვული უჯრედების აქსონებისა და მათი მფარავი მიელინის გარსის დეგენერაცია, გამოწვეული უჯრედის სხეულის ან აქსონის დასაწყისი (პროქსიმალური) ნაწილის დაზიანებით (ინფარქტი, ტრავმა, ნეკროზი, ჰემორაგია და ა.შ.). ყველაზე ხშირად ზიანდება შუბლის წილის პრეცენტრალური ხვეული და, შესაბამისად, ვალერიულ დეგენერაციას განიცდის კორტიკოსპინალური ტრაქტი. დიაგნოზის დასმა ხდება ანამნეზისა და რადიოლოგიური კვლევების (მაგნიტურ-რეზონანსული გამოსახულება, მოგვიანებით სტადიებში - კომპიუტერული ტომოგრაფიაც) საფუძველზე. დაავადების ყველაზე გვიან სტადიაში შეინიშნება თეთრი ნივთიერების ატროფია და, შესაბამისად, თავის ტვინის მოცულობის შემცირება.

## რესურსები ინტერნეტში 
* Wallerian degeneration - Radiopaedia

კატეგორია:ნერვული სისტემის დაავადებები
უგო მიფსუდ ბონიჩი

**უგო მიფსუდ ბონიჩი** (დ. 8 ნოემბერი, 1932) — მალტის პოლიტიკოსი და მალტის მეხუთე პრეზიდენტი 1994 წლიდან 1999 წლამდე.

## ადრეული ცხოვრება, განათლება და ოჯახი
უგო მიფსუდ ბონიჩი დაიბადა კოსპიკუაში, პროფესორ კარმელო მიფსუდ ბონიჩის და მისი მეუღლის, მარიას (ქალიშვილობის გვარი — როსი) ოჯახში. განათლება მიიღო მალტაში, სენტ ედვარდის კოლეჯში, ლიცეუმში და მალტის სამეფო უნივერსიტეტში. 1952 წელს დაამთავრა ხელოვნების ბაკალავრიატის კურსი, ხოლო 1955 წელს მიიღო სამართლის დოქტორის ხარისხი. იურისტის რანგში იგი საქმიანობდა მალტის ყველა სასამართლოში. 1959 წლის 3 მაისს დაქორწინდა ჯემმა ბიანკოზე (ქალიშვილობის გვარი — ბიანკო); წყვილს ჰყავს სამი შვილი: კარმელო, ანტონი და ჟან-პია.

## პოლიტიკაში მოღვაწეობა
მან 1966 წელს ნაციონალისტური პარტიის ინტერესების დასაცავად მონაწილეობა მიიღო საერთო არჩევნებში. მისი პორტფელი მოიცავდა განათლებას, გარემოს დაცვას, მაუწყებლობას, კულტურას, ახალგაზრდობას, მუზეუმებსა და სპორტს. 1990 წელს იგი გახდა განათლებისა და შინაგან საქმეთა მინისტრი. 1992 წლის არჩევნების შემდეგ მიფსუდ ბონიჩი დაინიშნა განათლებისა და ადამიანური რესურსების მინისტრად.

## პრეზიდენტობა
მას მალტის პრეზიდენტის თანამდებობაზე ირჩევდნენ 1994 წლის 4 აპრილს. ზუსტად ხუთი წლის შემდეგ, იმავე დღეს დასრულდა მისი უფლებამოსილება. 1999 წელს მას პრეზიდენტის პოსტზე გიდო დე მარკო ჩაენაცვლა.

## ნაშრომები
დოქტორი მიფსუდ ბონიჩი ნაყოფიერი მწერალია. მისი სტატიები გამოქვეყნდა სხვადასხვა გაზეთში; ზოგიერთი მათგანი ორ წიგნადაც გამოიცა: ''Il-Linja t-Tajba – L-Aħjar Artikli ta' Dottor Ugo Mifsud Bonnici და Biex il-Futur Reġa' Beda*. ასევე, რამდენიმე წლის განმავლობაში იგი ლიტერატურული ჟურნალის *Malta Letterarja'' რედაქტორი იყო.

## სქოლიო
კატეგორია:პრეზიდენტები
კატეგორია:მალტელი პოლიტიკოსები
კატეგორია:მალტელები საქმიანობის მიხედვით
კატეგორია:დაბადებული 1932
კატეგორია:დაბადებული 8 ნოემბერი
ვიქტორ ზვიადაური

**ვიქტორ სუხას ძე ზვიადაური** (დ. 17 აგვისტო, 1945, სოფ. ხაიშო, ახლანდელი თიანეთის მუნიციპალიტეტი) — ქართველი ინჟინერ-მექანიკოსი. ტექნიკურ მეცნიერებათა დოქტორი (1991), პროფესორი (1996), საქართველოს საინჟინრო აკადემიის ნამდვილი წევრი (2002).

1968 წელს დაამთავრა საქართველოს პოლიტექნიკური ინსტიტუტის (ახლანდელი საქართველოს ტექნიკური უნივერსიტეტის) მანქანათმშენებლობის ფაკულტეტი. 1968–1974 წლებში მუშაობდა სხვადასხვა პასუხსაგებ თანამდებობაზე. 1974 წლიდან მოღვაწეობს მანქანათა მექანიკის ინსტიტუტში, სადაც 2006 წლიდან ხელმძღვანელობს მანქანათა დინამიკის განყოფილებას. სამეცნიერო მუშაობის პარალელურად, 1992 წლიდან ეწევა პედაგოგიურ საქმიანობას საქართველოს ტექნიკური უნივერსიტეტის სამთო-გეოლოგიურ ფაკულტეტზე. 1992–2004 წლებში იყო საქართველოს ეროვნული სოციალურ-ტექნოლოგიური უნივერსიტეტის რექტორი. 1990 წლიდან იყო საქართველოს მთიელთა პოლიტიკური ლიგის (კავშირის) გამგეობის წევრი. 

ზვიადაურის მეცნიერული კვლევების ინტერესებია: მანქანათა დინამიკა, ვიბრაციული ტექნიკა და ტექნოლოგია, ტრიბოლოგია, სამთო ელექტრომექანიკა და მექატრონიკა, გამოყენებითი მექანიკა და მათემატიკა.

## ბიბლიოგრაფია
* სამთო საწარმოთა ტრანსპორტის სპეციალური სახეობები: ვიბრაციული მანქანები და მოწყობილობები, თბ., 2013.
* დინამიკური პროცესები სამთო სატრანსპორტო ტექნოლოგიურ სისტემებში, თბ., 2009.
* Динамика вибрационных транспортно-технологических машин, Тб., 2001.
## ლიტერატურა
## სქოლიო
კატეგორია:დაბადებული 17 აგვისტო
კატეგორია:დაბადებული 1945
კატეგორია:ქართველი ინჟინრები
კატეგორია:საქართველოს პოლიტექნიკური ინსტიტუტის კურსდამთავრებულები (1968)
კატეგორია:თიანეთის მუნიციპალიტეტში დაბადებულები
საისრე ქუჩა

[thumb|არაშემოკლებული მარაოსებრი საისრე ქუჩა, [ჩიკაგო, 1942 წ.]]
**საისრე ქუჩა** — განსაზღვრულ მანძილზე მიმდევრობით მდებარე ისრული გადამყვანები, რომელთა დანიშნულებაა პარალელური ლიანდაგების ჯგუფების შეერთება.

## საისრე ქუჩის სახეობები 
### კონსტრუქციის მიხედვით 
#### არაშემოკლებული 
*არაშემოკლებული* საისრე ქუჩების ლიანდაგების გადახრის კუთხე ისრული გადამყვანების ქუჩის შემადგენელი ჯვარედინის კუთხის ტოლია. ეს აადვილებს შემაერთებელი ლიანდაგების მოწყობას და ამცირებს მრუდების რაოდენობას, მაგრამ მნიშვნელოვნად აგრძელებს ქუჩას ლიანდაგების დიდი რაოდენობის შემთხვევაში.

#### შემოკლებული 
*შემოკლებული* საისრე ქუჩების ლიანდაგების განშტოების კუთხე მეტია ჯვარედინის კუთხეზე, რაც საშუალებას იძლევა დამოკლდეს ქუჩის სიგრძე ლიანდაგების ბევრი რაოდენობისა და ფართე ლიანდაგშორისის დროს.

#### კომბინირებული 
*კომბინირებული* საისრე ქუჩები ავსებენ შემოკლებულ და არაშემოკლებულ ნაწილებს.

### გეგმაში 
thumb|მარტივი საისრე ქუჩა

#### მარტივები 
*მარტივ* საისრე ქუჩებში ისრული გადამყვანები მდებარეობენ ძირითად ლიანდაგზე. ასეთი ქუჩები გამოიყენება პარკის მეორე ყელში მარაოსებრ ქუჩებთან ერთად ყველა ლიანდაგის ერთნაირი სასარგებლო სიგრძის მისაღებად (განაპირებს აქვთ ცოტათი დიდი სიგრძე).

thumb|მარაოსებრი საისრე ქუჩა

#### მარაოსებრი
*მარაოსებრ* საისრე ქუჩებში ძირითად ლიანდაგზე მდებარეობს მხოლოდ პირველი ისრული გადამყვანი, ხოლო დანარჩენები მდებარეობენ ამ ისრული გადამყვანიდან მოშორებით მყოფ განშტოებულ ლიანდაგებზე. ამის შედეგად ლიანდაგები გამოდის პირდაპირი თავიანთი სასარგებლო სიგრძის ფარგლებში და ძირითად ლიანდაგზე მინიმუმამდეა დაყვანილი ისრული გადამყვანების რაოდენობა.

#### კონისებრი 
*კონისებრ* საისრე ქუჩებში ლიანდაგები ყელში ხის მსგავსად იყრის თავს. ასეთ ქუჩებს ჩვეულებრივ აწყობენ დამხარისხებელ პარკებში.

კატეგორია:სალიანდაგო მეურნეობა
ნიკენიკე ვურობარავუ

**ნიკენიკე ვურობარავუ** (დ. 3 დეკემბერი, 1951 წ.) — ნი-ვანუატუელი დიპლომატი და პოლიტიკოსი, რომელიც 2022 წლის 23 ივლისიდან იკავებს ვანუატუს პრეზიდენტის თანამდებობას. მანამდე ის მუშაობდა მრავალ დიპლომატიურ და სამთავრობო პოზიციაზე, მათ შორის იყო ფიჯიში ვანუატუს პირველი რეზიდენტი უმაღლესი კომისარი. ვურობარავუ პრეზიდენტად აირჩიეს 2022 წლის ვანუატუს საპრეზიდენტო არჩევნებში, 2022 წლის ივლისში გამართული კენჭისყრის მერვე რაუნდის შედეგად. ის არის ვანუა'აკუ პარტიის (VP) წევრი.

## ბიოგრაფია
ვურობარავუ დაქორწინებულია რიმა ვურობარავუზე, რომელიც კუნძულ მალოდან, სანმის პროვინციიდან არის; მათ ოთხი შვილი ჰყავთ.

მან 1977 წელს მიიღო ბაკალავრის ხარისხი სამხრეთ წყნარი ოკეანის უნივერსიტეტში (USP), ფიჯიში. ვესტმინსტერის უნივერსიტეტში სწავლისას ის სპეციალიზდებოდა განვითარების თანამშრომლობაში, საგარეო პოლიტიკის ანალიზსა და დიპლომატიური მისიების მართვაში. 2017 წლის 12 ოქტომბერს პრეზიდენტმა თალის ობედ მოსესმა ვურობარავუ მეორედ დანიშნა ფიჯიში უმაღლეს კომისრად. ამ ნაბიჯმა ოპოზიციის კრიტიკა გამოიწვია, ხოლო ოპოზიციის ლიდერმა, რალფ რეგენვანუმ, განაცხადა, რომ ოპოზიციური პარტიები პარლამენტის დაშლას სასამართლოში გაასაჩივრებდნენ. ამის შემდეგ ჩატარდა ვადამდელი საერთო არჩევნები.

## სქოლიო
კატეგორია:დაბადებული 1951
კატეგორია:ცოცხალი ადამიანები
კატეგორია:ვანუატუს პრეზიდენტები
კატეგორია:ვანუატუელი პოლიტიკოსები
რუმინული ღვინო

**რუმინული ღვინო** — რუმინეთში წარმოებული ღვინო. რუმინეთში ვენახის ფართობები შეადგენს დაახლოებით 187 ათას ჰექტარს. რუმინეთი წელიწადში საშუალოდ 3,7 მილიონ ჰექტოლიტრს ღვინოს აწარმოებს. 

## მევენახეობა რუმინეთში
მევენახეობა გავრცელებულია რუმინეთის მთელ ტერიტორიაზე, გარდა მთიანი ბუკოვინისა და ტრანსილვანიის ჩრდილო-აღმოსავლეთ ნაწილისა. რუმინეთის მევენახეობის ადგილებში საშუალო წლიური ნალექები შეადგენს 500-550 მმ-ს. ზამთარი სუსხიანია და გაზაფხული გვიან დგება, თუმცა ვენახები გაშენებულია მრავალფეროვან ნიადაგებზე, მძიმე თიხნარებზე, სილნარზე, ჰუმუსით მდიდარ თიხნარებზე და მერგელით მდიდარ მიწებზე. ვაზის ადგილობრივი ჯიშების რაოდენობა 60-ს აღწევს, ასევე გაშენებულია სხვა ევროპული ჯიშები.

## რუმინეთის ღვინის რეგიონები
მევენახეობისთვის ძვირფასი რეგიონია ტრანსილვანია, რომელიც მაღალი ხარისხის ღვინოებს იძლევა. რუმინეთის მოლდოვა ცნობილია ოდობესტის, პანციუს და მარასესტის ღვინოებით. მუნტენიას და ოლტენიას გორაკები ცნობილია დელულ მარეს ღვინის მიკროზონით და დრაგასანის, ვულკანესტის და ტურნ-სევერინის ღვინოებით. შედარებით პატარა, მაგრამ მნიშვნელოვანი რეგიონია დობრუჯა.

## ლიტერატურა
*

კატეგორია:რუმინეთის ეკონომიკა
კატეგორია:რუმინული სამზარეულო
კატეგორია:ღვინო ქვეყნების მიხედვით
ეპენდიმომა

[მინი|უკანა ფოსოს ([მეოთხე პარკუჭი|მეოთხე პარკუჭის) ეპენდიმომა (ვარდისფერი ისარი). მაგნიტურ-რეზონანსული გამოსახულება T1 რეჟიმში.]]
**ეპენდიმომა** — თავის ტვინის პარკუჭებისა და ზურგის ტვინის ცენტრალური არხის ამომფენი ეპენდიმალური უჯრედების სიმსივნე, რომელიც შეიძლება იყოს როგორც კეთილთვისებიანი, ისე - ავთვისებიანი. ბავშვთა ასაკში ეპენდიმომა უმეტესად ვითარდება ქალას უკანა ფოსოში, ხოლო ზრდასრულებში - ხერხემლის არხში. კლინიკური გამოვლინებები დამოკიდებულია ეპენდიმომას მდებარეობაზე, თუმცა, ზოგადი სიმპტომები დაკავშირებულია ქალასშიგა წნევის მომატებასთან: თავის ტკივილი, გულისრევა, ღებინება, გულყრა, კოგნიტური დარღვევები. ხერხემლის არხის ეპენდიმომას ახასიათებს სისუსტე კიდურებში, სიარულისა და წონასწორობის დაცვის გაძნელება, ტკივილი კისრისა და ზურგის მიდამოში. საჭიროების შემთხვევაში შესაძლებელია ეპენდიმომას ნეიროქირურგიული რეზექცია.

## რესურსები ინტერნეტში 
* Ependymoma - Radiopaedia
* Ependymoma - Mayo clinic

კატეგორია:ნერვული სისტემის დაავადებები
დისტრიტო-ნასიონალი

**დისტრიტო-ნასიონალი** (; ითარგმნება როგორც *ეროვნული რაიონი*) ― დომინიკელთა რესპუბლიკის ადმინისტრაციული დანაყოფი დედაქალაქ სანტო-დომინგოს ირგვლივ. არ შედის ქვეყნის პროვინციების რიცხვში, თუმცა პროვინციის სახით ფუნქციონირებს. 2001 წლის 16 ოქტომბრამდე დისტრიტო-ნასიონალი გაცილებით დიდი იყო და დღევანდელ სანტო-დომინგოს პროვინციასაც მოიცავდა. 

## იხილეთ აგრეთვე
*დომინიკელთა რესპუბლიკის პროვინციები

## რესურსები ინტერნეტში
*  Oficina Nacional de Estadística, Statistics Portal of the Dominican Republic
*  Oficina Nacional de Estadística, Maps with administrative division of the provinces of the Dominican Republic, downloadable in PDF format
*  "Barrios y sub-barrios del Distrito Nacional" , City Council of the National District

## სქოლიო
კატეგორია:დისტრიტო-ნასიონალი
კატეგორია:დომინიკელთა რესპუბლიკის პროვინციები
კატეგორია:1932 წელს დაარსებული ქვეყნები და ტერიტორიები
სუბეპენდიმომა

[მინი|მარჯვენა [გვერდითი პარკუჭი|გვერდითი პარკუჭის სუბეპენდიმომა. მაგნიტურ-რეზონანსული გამოსახულება T1 რეჟიმში, კონტრასტით.]]
**სუბეპენდიმომა** — თავის ტვინის ნელად მზარდი და არაინვაზიური კეთილთვისებიანი სიმსივნე, რომელიც წარმოიქმნება პარკუჭებისა და ზურგის ტვინის ცენტრალური არხის ამომფენი ეპენდიმალური უჯრედების ქვეშ მდებარე გლიური უჯრედებისგან (სუბეპენდიმალური ზონა). უმეტესად მათი აღმოჩენა რადიოლოგიურ კვლევებზე შემთხვევით ხდება, თუმცა, ზოგჯერ იწვევს მომატებული ქალასშიგა წნევის სიმპტომებს (თავის ტკივილი, გულისრევა, ღებინება, გულყრა). სუბეპენდიმომა ყველაზე ხშირად წარმოიქმნება მეოთხე პარკუჭში, თუმცა, შეიძლება შეგვხვდეს ყველგან, სადაც სუბეპენდიმალური ზონაა. საჭიროების შემთხვევაში შესაძლებელია პათოლოგიური მასის ნეიროქირურგიული რეზექცია.

## რესურსები ინტერნეტში 
* Subependymoma - Radiopaedia

კატეგორია:ნერვული სისტემის დაავადებები
დუარტეს პროვინცია

**დუარტეს პროვინცია** () ― დომინიკელთა რესპუბლიკის 32 პროვინციიდან ერთ-ერთი. მდებარეობს ქვეყნის ჩრდილო-აღმოსავლეთ ნაწილში. იყოფა 7 მუნიციპალიტეტად. პროვინციის დედაქალაქია სან-ფრანსისკო-დე-მაკორისი. აღმოსავლეთიდან მარია-ტრინიდად-სანჩსი და სომანა ესაზღვრება, სამხრეთიდან ― მონტე-პლატა და სანჩეს-რამირესი, დასავლეთიდან ― ლა-ვეგა და ერმანას-მირაბალი, ხოლო ჩრდილოეთიდან ― ესპაილიატის პროვინცია. პროვინციას სახელი ეწოდა დომინიკელთა რესპუბლიკის დამფუძნებლის, ხუან პაბლო დუარტეს პატივსაცემად.

## იხილეთ აგრეთვე
*დომინიკელთა რესპუბლიკის პროვინციები

## რესურსები ინტერნეტში
*  Oficina Nacional de Estadística, Statistics Portal of the Dominican Republic
*  Oficina Nacional de Estadística, Maps with administrative division of the provinces of the Dominican Republic, downloadable in PDF format

## სქოლიო
კატეგორია:დუარტეს პროვინცია
კატეგორია:დომინიკელთა რესპუბლიკის პროვინციები
კატეგორია:1844 წელს დაარსებული ქვეყნები და ტერიტორიები
გადამყვანი მექანიზმი

**გადამყვანი მექანიზმი** — ისრული გადამყვანების კალმების გადასაყვანი, მათი ჩაკეტვისა და მათი მდგომარეობის უწყვეტი კონტროლის მიღების მოწყობილობა.

ისრის გადამყვანი მექანიზმები შეიძლება განირჩეოდნენ ენერგიის მოხმარების სახეობის მიხედვით (ხელის, ელექტროპნევმატური, ელექტროჰიდრავლიკური, ელექტრომაგნიტური, ელექტრომექანიკური); ისრული გადამყვანების მიმართ ადგილმდებარეობით (ლიანდაგის შიგნით ან გარეთ), კალმების ჩაკეტვის თვისებებით (ჩამკეტი მექანიზმის შიდა ან გარე მდებარეობა), მუშა და საკონტროლო ქსელების კომუტაციით (კონტაქტური და უკონტაქტო), კალმების გადაყვანის დროთი (ნორმალურად მოქმედნი და სწრაფად მოქმედნი) და გაჭრის აღქმით (გაჭრითი და არაგაჭრითი).

ელექტროძრავების უფრო მაღალი მარგი ქმედების კოეფიციენტი, შეწყვეტის დაბალი ინტენსივობა, მართვისთვის, გადაყვანისა და კონტროლისათვის ერთი საკაბელო ხაზის გამოყენების შესაძლებლობა, ელექტრული დენის მახასიათებლების სტაბილურობა — მიზეზები, რის გამოც პოსტსაბჭოთა რკინიგზებზე გამოიყენება ელექტრომექანიკური ისრის გადამყვანი მექანიზმები, რომლებშიც ელექტრული ენერგიის გარდაქმნა მექანიკურზე ხორციელდება ელექტროძრავის მეშვეობით. ასეთ მოწყობილობას ეწოდება ისრის ელექტრო გადამყვანი მექანიზმი.

კატეგორია:სალიანდაგო მეურნეობა
კატეგორია:მექანიზმები
კინზა კლოდუმარი

**კინზა გოდფრი კლოდუმარი** (დ. 8 თებერვალი, 1945 - გ. 29 ნოემბერი, 2021) — ნაურუელი პოლიტიკოსი, რომელიც 1997 წლიდან 1998 წლამდე ნაურუს პრეზიდენტის თანამდებობას იკავებდა.

## წარსული
კლოდუმარი დაიბადა ბოეში. ის რამდენიმე ვადით  ნაურუს პარლამენტის წევრი იყო.

კლოდუმარი ერთადერთი ნაურუელი პოლიტიკოსი იყო, რომელიც პარლამენტში ორ სხვადასხვა ოლქში აირჩიეს. ის პირველად აივოს ოლქის წარმომადგენლად 1971 წლის არჩევნებში აირჩიეს, სადაც იტუბვა ამრამი დაამარცხა. ორი ვადის მსახურებისა და კიდევ სამჯერ ხელახლა არჩევის შემდეგ, კლოდუმარმა თანამდებობა 1979 წლის დასაწყისში დატოვა, მაგრამ პარლამენტში 1983 წლის არჩევნებში დაბრუნდა. 1992 წელს მან ადგილისთვის კენჭი არ იყარა და მეზობელ ბოეს საარჩევნო ოლქში გადავიდა, სადაც 1995 წელს ხელახლა აირჩიეს პარლამენტში მესამე ვადით მოსახვედრად.

კლოდუმარი ნაურუს პრეზიდენტის თანაშემწე მინისტრის თანამდებობას იკავებდა ბერნარ დოვიიოგოსა და კენან ადეანგის კაბინეტებში 1976-1978 წლებში და 1986 წლის სექტემბრიდან 1986 წლის ოქტომბრამდე. ის ნაურუს პარლამენტის სპიკერი იყო მოკლე ვადით, 1986 წლის დეკემბრიდან.

ის რამდენჯერმე იყო ფინანსთა მინისტრი: 1977 წლის იანვრიდან 1978 წლის იანვრამდე, 1986 წლის სექტემბრიდან 1986 წლის ოქტომბრამდე, 1986 წლის დეკემბრიდან 1989 წლის აგვისტომდე, 1989 წლის დეკემბრიდან 1993 წლის სექტემბრამდე და 1996 წლის ნოემბერში.

## პრეზიდენტობა
კლოდუმარი ნაურუს პრეზიდენტი იყო 1997 წლის 12 თებერვლიდან 1998 წლის 18 ივნისამდე, როდესაც იგი უნდობლობის ვოტუმის შედეგად გადააყენეს. თავისი ვადის განმავლობაში იგი ნაურუს ფინანსთა მინისტრის თანამდებობას იკავებდა.

## ცხოვრების გვიანი პერიოდი
მოგვიანებით მან რამდენჯერმე კვლავ იმსახურა ფინანსთა მინისტრად: 1999 წლის აპრილიდან 1999 წლის ივნისამდე, 2000 წლის მაისიდან 2000 წლის აგვისტომდე, 2004 წლის მარტიდან 2004 წლის მაისამდე და 2004 წლის ივნისიდან 2004 წლის აგვისტომდე. 2003 წელს კლოდუმარმა ორჯერ სცადა ნაურუს პრეზიდენტად დაბრუნება, მაგრამ ორივეჯერ მცირე სხვაობით დამარცხდა პარლამენტში. მან პარლამენტში ადგილი 2004 წლის ოქტომბრის არჩევნებში დაკარგა.

კლოდუმარი ასევე ცნობილი იყო ცენტრისტული პარტიის დაარსებითა და ხელმძღვანელობით.

ის გარდაიცვალა 2021 წლის 29 ნოემბერს, 76 წლის ასაკში და მეორე დღეს სახელმწიფო დაკრძალვის ცერემონია გაიმართა.

## რესურსები ინტერნეტში
* Article re. support of Clodumar for Scotty Administration: 'Nauru's new government begins work today', *Radio New Zealand International*, 22 June 2004 http://www.rnzi.com/pages/news.php?op=read&id=10635

## სქოლიო
კატეგორია:დაბადებული XX საუკუნე
კატეგორია:გარდაცვლილი XI საუკუნე
კატეგორია:პოლიტიკოსები
კატეგორია:პრეზიდენტები
კატეგორია:ნაურუს პრეზიდენტები
დახაბონის პროვინცია

**დახაბონის პროვინცია** () ― დომინიკელთა რესპუბლიკის 32 პროვინციიდან ერთ-ერთი. მდებარეობს ქვეყნის ჩრდილო-დასავლეთ ნაწილში. იყოფა 5 მუნიციპალიტეტად. პროვინციის დედაქალაქია დახაბონი. ჩრდილოეთიდან მონტე-კრისტის პროვინცია ესაზღვრება, აღმოსავლეთიდან ― სანტიაგო-დომინგესის პროვინცია, სამხრეთიდან ― ელიას-პინიის პროვინცია, ხოლო დასავლეთიდან ჰაიტის ჩრდილო-აღმოსავლეთი დეპარტამენტი. პროვინცია 1938 წელს გამოეყო მონტე-კრისტის პროვინციას. 1961 წლამდე *ლიბერტადორი* ეწოდებოდა.

## იხილეთ აგრეთვე
*დომინიკელთა რესპუბლიკის პროვინციები

## რესურსები ინტერნეტში
*  Oficina Nacional de Estadística, Statistics Portal of the Dominican Republic
*  Oficina Nacional de Estadística, Maps with administrative division of the provinces of the Dominican Republic, downloadable in PDF format

## სქოლიო
კატეგორია:დახაბონის პროვინცია
კატეგორია:დომინიკელთა რესპუბლიკის პროვინციები
კატეგორია:1938 წელს დაარსებული ქვეყნები და ტერიტორიები
ვერნიკეს ენცეფალოპათია

მინი|ვერნიკეს ენცეფალოპათიის მქონე პაციენტის მაგნიტურ-რეზონანსული გამოსახულება DWI რეჟიმში. აღინიშნება პათოლოგიური სიგნალი თალამუსის მეზიალურ ზედაპირებზე, მესამე პარკუჭის გარშემო.
**ვერნიკეს ენცეფალოპათია** — პათოლოგიური ნევროლოგიური მდგომარეობა, გამოწვეული თიამინის (ვიტამინი ბ1) ნაკლებობით, რისი მიზეზიც შეიძლება იყოს მალნუტრიცია, მალაბსორბცია (ყველაზე ხშირი - შეწოვის დარღვევა - უმეტესად გამოწვეულია ალკოჰოლით), ქრონიკული დიალიზი. კლინიკური გამოვლინებების ტრიადაა ოფთალმოპლეგია (თვალის მამოძრავებელი კუნთების სისუსტე/დამბლა), ატაქსია, დაბნეულობა. იმ შემთხვევაში, თუ არ ჩატარდება მკურნალობა, ვერნიკეს ენცეფალოპათია შეიძლება გადაიზარდოს ვერნიკე-კორსაკოვის სინდრომში, რა დროსაც აღინიშნება მძიმე ფსიქიკური და კოგნიტური დარღვევები. მაგნიტურ-რეზონანსულ გამოსახულებაზე აღინიშნება შეშუპების კერები მესამე პარკუჭის გარშემო, თალამუსში, ჰიპოთალამუსში, შუა ტვინში.

## რესურსები ინტერნეტში 
* Wernicke-Korsakoff syndrome - Radiopaedia

კატეგორია:ნერვული სისტემის დაავადებები
იპოლიტ რამაროსონი

**იპოლიტ რამაროსონი** (დ. 28 სექტემბერი, 1951) — მადაგასკარელი ვიცე-ადმირალი და პოლიტიკოსი. 2009 წლის მადაგასკარის პოლიტიკური კრიზისის დროს, პრეზიდენტ მარკ რავალომანანას გადადგომის შემდეგ, 2009 წლის 17 მარტს იგი რამდენიმე საათის განმავლობაში ასრულებდა მადაგასკარის პრეზიდენტის მოვალეობას, როგორც სამხედრო დირექტორატის ხელმძღვანელი, სანამ ძალაუფლებას ანდრი რაძოელინას გადასცემდა. 2010 წლიდან 2011 წლამდე იგი იყო საგარეო საქმეთა მინისტრი და ერთ-ერთი სამი ვიცე-პრემიერიდან უმაღლეს გარდამავალ ადმინისტრაციაში.

## ადრეული ცხოვრება
რამაროსონი დაიბადა 1951 წლის 28 სექტემბერს ტანანარივეში (ანტანანარივუ), რომელიც იმ დროს ფრანგული მადაგასკარის დედაქალაქი იყო.

## კარიერა
რამაროსონი მადაგასკარის შეიარაღებულ ძალებში შევიდა და სამსახური დაიწყო სამხედრო-საზღვაო და საჰაერო ძალებში (Aeronaval Force), რომელიც მადაგასკარის როგორც საზღვაო, ისე საჰაერო ძალებს აერთიანებს. მან სამხედრო კარიერაში ვიცე-ადმირალის წოდებამდე მიაღწია.

### მადაგასკარის პრეზიდენტის მოვალეობის შემსრულებელი
2011 წლის 17 მარტს, თვეების განმავლობაში მიმდინარე ინტენსიური პროტესტის შემდეგ, პრეზიდენტი მარკ რავალომანანა გადადგა. მან დატოვა ხელმოწერილი ჩანაწერი, რომლითაც ძალაუფლებას რამაროსონს, როგორც ახალი სამხედრო დირექტორატის ხელმძღვანელს, გადასცემდა.სამხედრო ხელმძღვანელობამ რავალომანანას ეს ქმედება „ხრიკად“ მიიჩნია და მხარი ოპოზიციის ლიდერს, ანდრი რაძოელინას დაუჭირა. ვიდეომიმართვაში მან თქვა: „ჩვენ კატეგორიული უარი ვთქვით იმ უფლებამოსილებაზე, რომლის ჩამოყალიბებაც რავალომანანამ გადადგომის შემდეგ გვთხოვა“. 

### შემდგომი კარიერა
2010 წლის 24 თებერვალს პრეზიდენტმა რაჯოელინამ რამაროსონი ვიცე-პრემიერად და საგარეო საქმეთა მინისტრად დანიშნა. იგი მოვალეობის შესრულებას მეორე დილით, 25 თებერვალს შეუდგა.

რამაროსონმა ვიცე-პრემიერისა და საგარეო საქმეთა მინისტრის პოსტი 2011 წლის მარტში დატოვა.

## პერსონალური ცხოვრება
რამაროსონი დაქორწინებულია ჟოელ ჟაკი რაჟაოზე. მათ სამი შვილი ჰყავთ: ჰარი, ტანტელი და ჯერალდინი.

## სქოლიო
კატეგორია:ცოცხალი ადამიანები
კატეგორია:მადაგასკარის პრეზიდენტები
კატეგორია:სამხედრო დიქტატურები
კატეგორია:ადმირალები
კატეგორია:XX საუკუნის სამხედრო მოღვაწეები
დომინიკელთა რესპუბლიკის პროვინციები

**დომინიკელთა რესპუბლიკა** იყოფა 31 პროვინციად (*provincias*). სახელმწიფო დედაქალაქი სანტო-დომინგო დისტრიტო-ნასიონალის ფარგლებშია მოქცეულია. ქვეყნის პროვინციებად დაყოფა კონსტიტუციითაა გავალისწინებული.

## ადმინისტრაციული დაყოფა
პროვინციები დომინიკელთა რესპუბლიკის პირველი დონის ადმინისტრაციული ქვედანაყოფებია. ცენტრალური მთავრობის რეგიონული ოფისების შტაბ-ბინები ჩვეულებრივ პროვინციების დედაქალაქებში მდებარეობს. თითოეული პროვინციის სამოქალაქო გუბერნატორებს (*Gobernador Civil*) პრეზიდენტი ნიშნავს, გარდა დისტრიტო-ნასიონალისა.

## იხილეთ აგრეთვე
*დომინიკელთა რესპუბლიკის გეოგრაფია

## რესურსები ინტერნეტში
*  Oficina Nacional de Estadística (National Statistics Office). Official statistics portal of the Dominican Republic.
*  Blog of the Dominican Republic, videos, news, culture and music

## სქოლიო

კატეგორია:დომინიკელთა რესპუბლიკის ადმინისტრაციული დაყოფა
კატეგორია:მეორე დონის ადმინისტრაციული ერთეულები ქვეყნის მიხედვით
ჯეფრი დევიდსონ ბოსტიკი

**ჯეფრი დევიდსონ ბოსტიკი** — (დ. ) ბარბადოსელი პოლიტიკოსი და ყოფილი სამხედრო ოფიცერი, რომელიც 2025 წლიდან ბარბადოსის მეორე პრეზიდენტის თანამდებობას იკავებს. ის იყო მინისტრი მია მოტლის კაბინეტში. ბოსტიკი ასევე მსახურობდა ბარბადოსის ჯანმრთელობისა და კეთილდღეობის მინისტრად და ბარბადოსის წარმომადგენელთა პალატის წევრად. 2025 წლის 7 ოქტომბერს ბარბადოსის პარლამენტმა იგი ქვეყნის მეორე პრეზიდენტად აირჩია, ხოლო თანამდებობა 2025 წლის 30 ნოემბერს დაიკავა.

## ადრეული ცხოვრება და კარიერა
ჯეფრი დევიდსონ ბოსტიკი დაიბადა 1960 წლის 27 ოქტომბერს დედაქალაქ ბრიჯტაუნში. სწავლობდა „ვესტ ინდოეთის უნივერსიტეტში“, სადაც მოიპოვა ბაკალავრის ხარისხი ჰუმანიტარულ მეცნიერებებში. ასევე ფლობს ასპირანტურის დიპლომს „Inter-American Defence College“-დან, ნახევარსფეროს უსაფრთხოების მიმართულებით.

## სამხედრო კარიერა
ბოსტიკი მსახურობდა ბარბადოსის თავდაცვის ძალებში სხვადასხვა პოზიციაზე. 1989 წელს, სამხედრო სამსახურის პერიოდში, იგი დედოფალ ელიზაბეტ II-ის ბოლო ვიზიტის დროს ბარბადოსში მისი ეკვერი (პირადი სამხედრო თანმხლები) იყო. ასევე მუშაობდა გენერალ-გუბერნატორ სერ ჰიუ სპრინგერთან ადიუტანტად. 2006 წელს, 30 წელზე მეტი სამხედრო სამსახურის შემდეგ, გადადგა პენსიაზე ბარბადოსის პოლკის მეთაურის და RSS-ის ოპერაციების დირექტორის თანამდებობებიდან.

## პოლიტიკური კარიერა
ჯეფრი პირველად აირჩიეს ბარბადოსის წარმომადგენელთა პალატაში 2013 წელს, მას შემდეგ რაც მან მოიპოვა უმრავლესობის ხმა 2013 წლის საერთო არჩევნებში. იგი ხელახლა აირჩიეს 2018 წელს და შემდეგ დაინიშნა ჯანმრთელობის მინისტრად.

მან ჯანმრთელობის მინისტრის პოსტი დატოვა 2022 წლის 18 იანვარს, თითქმის ოთხწლიანი სამსახურის შემდეგ.

## ბარბადოსის პრეზიდენტი
2025 წლის 16 სექტემბერს პრემიერ-მინისტრმა მია მოტლიმ და ოპოზიციის ლიდერმა რალფ თორნმა ერთობლივად წარადგინეს ბოსტიკის კანდიდატურა ბარბადოსის მეორე პრეზიდენტის პოსტზე. 

რადგან პარლამენტის ერთობლივ სხდომაზე წინააღმდეგობა არ ყოფილა, ბოსტიკი 2025 წლის 7 ოქტომბერს კენჭისყრის გარეშე გამოცხადდა არჩეულად. მან ფიცი დადო 30 ნოემბერს — ბარბადოსის დამოუკიდებლობის 59-ე წლისთავზე — და შეცვალა დეიმ სანდრა მეისონი.

## ჯილდოები
1989 წელს ბოსტიკს მიენიჭა „Royal Victorian Order“-ის წევრის წოდება (MVO) დედოფალ ელიზაბეტ II-ის ეკვერის მომსახურებისთვის.
2022 წელს მას მიენიჭა ბარბადოსის თავისუფლების ორდენი.

## სქოლიო
კატეგორია:ცოცხალი ადამიანები
კატეგორია:დაბადებული 1960
კატეგორია:დაბადებული 27 ოქტომბერი
კატეგორია:პრეზიდენტები